b'\n_START_ARTICLE_\nNirvana (sastav)\n_START_SECTION_\nRanije razdoblje\n_START_PARAGRAPH_\nCobain i Novoselic su se upoznali 1985.. Obojica su bili obo\xc5\xbeavatelji sastava Melvins. Nakon nekoliko neuspje\xc5\xa1nih poku\xc5\xa1aja da osnuju svoj sastav, dvojac je anga\xc5\xbeirao Aarona Buckharda kao bubnjara i tako kreirao sastav koji \xc4\x87e se kasnije zvati Nirvana. Nakon nekoliko mjeseci u sastavu, Buckhard je izba\xc4\x8den iz sastava, a na njegovo mjesto privremeno je do\xc5\xa1ao Dave Foster. Tijekom prvih nekoliko mjeseci, sastav je mijenjao ime vi\xc5\xa1e puta. Zvali su se: Skid Row, Pen Cheap Chew i Ted Ed Fred. Napokon, odlu\xc4\x8dili su se za ime Nirvana, koje je Kurt Cobain odabrao, jer je kako je rekao htio lijepo ime umjesto nekog ru\xc5\xbenog, rock ili punk imena. U O\xc5\xbeujku te godine sastav je svirao prvi puta. Samo nekoliko mjeseci kasnije, anga\xc5\xbeirali su bubnjara Chada Channinga._NEWLINE_Prvi uradak Nirvane je pjesma "Love Buzz/Big Cheese" iz 1988. u nezavisnoj izdava\xc4\x8dkoj ku\xc4\x87i u Seattleu Sub Pop. Iste godine, sastav je izdao svoj prvi album, Bleach. Na pisanje glazbe i pjesama velik utjecaj imala je grupa The Melvins koju su slu\xc5\xa1ali Cobain i Novoselic, punk rock sastavi iz 80-tih, kao i Led Zeppelin, Black Sabbath i Aerosmith. Bleach je postao omiljeni album na svim studentskim radio postajama u zemlji ali isto tako ukazao je na to \xc5\xa1to bi obo\xc5\xbeavatelji mogli o\xc4\x8dekivati u sljede\xc4\x87im materijalima._NEWLINE_Nakon Bleacha, Cobain je izjavio da se glazba sastava mijenja i da pi\xc5\xa1e pjesme o ljubavi, problemima u vezama, i op\xc4\x87enito o ljudskim emocijama. U travnju 1990., po\xc4\x8deo je rad na novom albumu. Za vrijeme snimanja, Cobain i Novoselic su se razo\xc4\x8darali u bubnjarske sposobnosti Chada Channinga, a Channing je izjavio kako je bio frustriran zbog toga \xc5\xa1to nije bio puno uklju\xc4\x8den u pisanje pjesama. Nedugo nakon toga, Channing je napustio sastav a privremeno je na njegovo mjesto usko\xc4\x8dio Dan Peters, s kojim su snimili pjesmu Sliver. Nekoliko tjedana poslije upoznali su se sa Daveom Grohlom, koji je tada tra\xc5\xbeio novi sastav u kojem bi svirao. Cobain i Novoselic su poslu\xc5\xa1ali Grohla i primili ga u sastav. Kasnije, Novoselic je izjavio: "Odmah smo znali da je on pravi bubnjar za nas."\n_START_SECTION_\nProbijanje na scenu i Nevermind\n_START_PARAGRAPH_\nRazo\xc4\x8darani producentskim ku\xc4\x87ama, tra\xc5\xbeili su novu te tako potpisali ugovor sa DGC Records izdava\xc4\x8dkom ku\xc4\x87om, s kojom su po\xc4\x8deli rad na novom albumu Nevermind. Kasnije, opet mijenjaju izdava\xc4\x8dku ku\xc4\x87u i potpisuju za Sound City Studios u Los Angelesu, Kalifornija. Neke od pjesama, uklju\xc4\x8duju\xc4\x87i "In Bloom" i "Breed" su bile ranije napisane dok druge, poput "On a Plain" i "Stay Away" nisu bile u potpunosti dovr\xc5\xa1ene do kraja snimanja. Netom prije izdavanja albuma, \xc4\x8dlanovi sastava su bili razo\xc4\x8darani zavr\xc5\xa1nom obradom albuma za koju je bio odgovoran Andry Wallace koji je radio i za sastav Slayer. Prva pjesma sa albuma "Smells Like Teen Spirit" odmah po izlasku je postala veliki hit uglavnom zahvaljuju\xc4\x87i videospotu na MTV-u. Na turneju po Europi, nakon \xc5\xa1to su odr\xc5\xbeali prve koncerte shvatili su da \xc4\x87e svi ostali biti rasprodani do zadnjeg mjesta i primijetili su da su novinari i TV ekipe stalno prisutni i da je pjesma "Smells Like Teen Spirit" sveprisutna kako na radiju tako i na televiziji. Do Bo\xc5\xbei\xc4\x87a 1991. Nevermind se prodavao u 400.000 primjeraka po tjednu, a ve\xc4\x87 u prvom mjesecu idu\xc4\x87e godine zasjeli su na broj 1 Billboardove ljestvice, skinuv\xc5\xa1i tako sa vrha album "Dangerous" tada popularnog Michaela Jacksona. Kad su do\xc5\xa1li na broj 1 Billboard je objavio:"Nirvana je takav sastav koji ima sve: pohvale kritika, po\xc5\xa1tovanje glazbene industrije, privla\xc4\x8dnost pop radija i jaku rock osnovu."_NEWLINE_U velja\xc4\x8di 1992. za vrijeme turneje, Cobain se o\xc5\xbeenio sa Courtney Love na Havajima. U kolovozu iste godine, Love je rodila k\xc4\x87i, Frances Bean Cobain. Zbog umora i napornih koncerata, odlu\xc4\x8dili su ne i\xc4\x87i na jo\xc5\xa1 jednu turneju po SAD-u. Umjesto toga nastupili su na nekoliko koncerata te godine. Nedugo nakon \xc5\xa1to je Cobainu ro\xc4\x91ena k\xc4\x87i, Nirvana je nastupila na jednom od najpoznatijih nastupa na Reading Festivalu u Engleskoj. Za to vrijeme po\xc4\x8dele su kru\xc5\xbeiti glasine o Cobainovu zdravlju i mogu\xc4\x87nosti raspada sastava, pa je Cobain na nastup do\xc5\xa1ao u invalidskim kolicima tek tako da se na\xc5\xa1ali sa medijima u kojima se \xc5\xa1u\xc5\xa1kalo o njegovu zdravlju. Dave Grohl je 2005. izjavio da su se u to vrijeme prije koncerta pribojavali da \xc4\x87e im nastup biti katastrofalan. Umjesto toga, koncert je pro\xc5\xa1ao odli\xc4\x8dno i postao jedan od najboljih nastupa sastava ikada._NEWLINE_Na dodjeli MTV nagrada, zabranjeno im je da izvode pjesmu "Rape Me" i dogovorili su se da \xc4\x87e odsvirati pjesmu "Lithium". Ali kad je nastup po\xc4\x8deo, Cobain je po\xc4\x8deo pjevati prve stihove pjesme "Rape Me" prije nego je po\xc4\x8deo svirati "Lithium". Pri kraju pjesme Novoselicu je poja\xc4\x8dalo prestalo raditi, te je on, ljut, bacio bas visoko u zrak za dramati\xc4\x8dnu zavr\xc5\xa1nicu. Pri tome nije gledao gdje \xc4\x87e bas pasti i pao mu je ravno na glavu. Novoselic je pao na zaprepa\xc5\xa1tenje \xc4\x8ditave publike. Dok je Cobain uni\xc5\xa1tavao opremu: (gitaru i bubnjeve), Grohl je vikao u mikrofon: "Bok, Axl." Time se naravno obra\xc4\x87ao pjeva\xc4\x8du grupe Guns N\' Roses Axlu Roseu s kojim je \xc4\x8ditav sastav imao veliki okr\xc5\xa1aj iza pozornice.\n_START_SECTION_\nIn Utero\n_START_PARAGRAPH_\nZa album In Utero, sastav je anga\xc5\xbeirao producenta Stevea Albinija. Po\xc5\xa1to je Nevermind privukao nove slu\xc5\xa1atelje i obo\xc5\xbeavatelje koji nisu imali iskustva sa sastavima kao \xc5\xa1to je Nirvana, Albini je htio napraviti ne\xc5\xa1to grublji i siroviji zvuk. Kurt Cobain se slo\xc5\xbeio jer je i on sam oduvijek htio takav zvuk: "prirodan" bez miksanja i efekata u studiju. Album je brzo snimljen, za samo dva tjedna, ali opet, Cobain je pokazao nezadovoljstvo ura\xc4\x91enim. Smatrao je da je bas pretiho snimljen i nije bio zadovoljan pjesmama "Heart-Shaped Box" i "All Apologies" jer nisu dobro zvu\xc4\x8dale. Odmah su pozvali producenta koji je radio sa skupinom R.E.M. da im pomogne malo izmijeniti te dvije pjesme u koje je Cobain dodao vi\xc5\xa1e instrumentalnih dijelova i prate\xc4\x87ih vokala. Album je debitirao na broju 1 Billboardove ljestvice u rujnu 1993.. Album je do\xc5\xbeivio uspjeh kako kod kriti\xc4\x8dara tako kod publike. Ali unato\xc4\x8d promocijskom uspjehu, album nije do\xc5\xbeivio isti uspjeh kao i Nevermind. Te jeseni krenuli su na turneju po Sjedinjenim Dr\xc5\xbeavama, prvu veliku turneju nakon uspjeha s Nevermindom. Za tu turneju anga\xc5\xbeirali su Pata Smeara kao drugog gitarista.\n_START_SECTION_\nZadnji mjeseci i Cobainova smrt\n_START_PARAGRAPH_\nU studenom 1993. nastupili su na MTV Unplugged. Nisu htjeli svirati sve najpoznatije pjesme, ali od najpoznatijih pjesama odsvirali su "All Apologies" i "Come as You Are". Grohl je kasnije rekao da nisu htjeli svirati akusti\xc4\x8dnu verziju "Smells Like Teen Spirit", jer bi kako je rekao bilo glupo. Na nastupu sa njima su svirali Meat Puppets koji su se pridru\xc5\xbeili sastavu i odsvirali tri obra\xc4\x91ene Nirvanine pjesme. Iako su probe bile problemati\xc4\x8dne i naporne, \xc4\x8ditav nastup je ustvari odsviraj vrlo dobro. U po\xc4\x8detku 1994. godine, ukrcali su se na Europsku turneju koju su obustavili u Njema\xc4\x8dkoj jer je Cobainu dijagnosticiran bronhitis i laringitis. Koncert u M\xc3\xbcnchenu je zbog toga i otkazan. U Rimu, ujutro 4. o\xc5\xbeujka Courtney Love je prona\xc5\xa1la Cobaina onesvije\xc5\xa1tenog u njihovoj hotelskoj sobi. Cobain je odmah prevezen u bolnicu, gdje je doktor ustanovio da je Cobain negativno reagirao na mije\xc5\xa1anje lijekova koji su mu bili prepisani za bolest sa alkoholom. Ostatak turneje je otkazan, uklju\xc4\x8duju\xc4\x87i dio u Ujedinjenom Kraljevstvu. Sljede\xc4\x87ih tjedana, Cobainova ovisnost o heroinu je uzela danak, te je Cobain nagovoren na rehabilitaciju. Nakon manje od tjedan dana provedenih na rehabilitaciji, Cobain se popeo preko zida ustanove i sjeo na avion za Seattle (U tom avionu sjedio je zajedno sa Duffom McKaganom, basistom grupe Guns N\' Roses). Tjedan dana poslije, u petak, 8. travnja 1994. godine, Kurt Cobain je prona\xc4\x91en mrtav u svojoj ku\xc4\x87i u Seattleu, trajno se razdvojiv\xc5\xa1i od Nirvane. U krvi mu je prona\xc4\x91ena koli\xc4\x8dina heroina dovoljna za \xc4\x8detiri predoziranja i rana od sa\xc4\x8dmarice na glavi. Cobain je tako\xc4\x91er napisao opro\xc5\xa1tajno pismo\xc2\xa0: "Za Boddaha_NEWLINE_Govore\xc4\x87i jezikom iskusne budale koja bi o\xc4\x8dito ra\xc4\x91e bila u\xc5\xa1kopljena, djetinjasta jadikovka. Ova poruka bi trebala biti poprili\xc4\x8dno jednostavna za razumjeti. Sva upozorenja punk rock-a 101 \xc5\xa1kolovanja godinama, od mojeg upoznavanja s, mogli bi re\xc4\x87i, etikama uklju\xc4\x8denim u nezavisnost i prihva\xc4\x87anje va\xc5\xa1e zajednice su se pokazala veoma istinitima. Nisam osje\xc4\x87ao uzbu\xc4\x91enje slu\xc5\xa1aju\xc4\x87i kao i prave\xc4\x87i glazbu zajedno s \xc4\x8ditanjem i pisanjem ve\xc4\x87 previ\xc5\xa1e godina. Osje\xc4\x87am neopisivu krivnju zbog toliko toga. Na primjer kad smo u backstage-u i svijetla se ugase i mani\xc4\x8dno urlanje publike zapo\xc4\x8dne, to ne utje\xc4\x8de na mene na isti na\xc4\x8din na koji jest Freddija Mercuryja, koji je o\xc4\x8dito volio, u\xc5\xbeivao u ljubavi i obo\xc5\xbeavanju publike \xc5\xa1to je ne\xc5\xa1to \xc4\x8demu se potpuno divim i na \xc4\x8demu mu zavidim. \xc4\x8cinjenica je da, ne mogu vas zavarati, bilo koga od vas. Jednostavno nije pravedno prema vama ili meni. Najgori zlo\xc4\x8din kojeg mogu smisliti bio bi dribljati ljude sa zavaravanjem i pretvaranjem da se 100% zabavljam. Ponekad se osje\xc4\x87am kao da bi trebao imati vrijeme za udarac prije nego \xc5\xa1to i\xc5\xa1etam na pozornicu. Poku\xc5\xa1ao sam sve u mojoj mo\xc4\x87i da po\xc5\xa1tujem to (jesam, Bo\xc5\xbee, vjeruj mi da jesam, ali to nije dovoljno). Ja po\xc5\xa1tujem \xc4\x8dinjenicu da smo ja i mi utjecali i zabavili mnogo ljudi. Mora biti da sam ja jedan od onih narcisoida koji po\xc5\xa1tuju stvari tek kada ih izgube. Ja sam previ\xc5\xa1e osje\xc4\x87ajan. Morao bi biti blago mutav da bih povratio entuzijazam koji sam nekada imao kao dijete. U na\xc5\xa1e zadnje 3 turneje, dobio sam mnogo po\xc5\xa1tovanja od svih ljudi koje znam osobno, i kao fanova na\xc5\xa1e glazbe, ali jo\xc5\xa1 uvijek ne mogu pre\xc4\x87i preko frustracija, krivice i empatije koju imam za svih. Ima dobroga u svakome od nas i mislim da jednostavno volim ljude previ\xc5\xa1e, toliko da se osje\xc4\x87am previ\xc5\xa1e jebeno tu\xc5\xbeno. Tu\xc5\xbenu, malu, nezahvalnu, Ribu, Isusovog \xc4\x8dovjeka. Za\xc5\xa1to jednostavno ne u\xc5\xbeiva\xc5\xa1 u tome? Ne znam! Imam bo\xc5\xbeicu od \xc5\xbeene koja znoji ambiciju i empatiju i k\xc4\x87er koja me previ\xc5\xa1e podsje\xc4\x87a na ono \xc5\xa1to sam bio, pun ljubavi i sre\xc4\x87e, ljube\xc4\x87i svaku osobu koju upozna jer su svi dobri i nitko joj ne\xc4\x87e u\xc4\x8diniti na\xc5\xbeao. I to me stra\xc5\xa1i do crte gdje mogu jedva funkcionirati. Ne mogu podnijeti misao kako Frances postaje o\xc4\x8dajna, samo-destruktivna, death rockerica kao ja. Shva\xc4\x87am to dobro, veoma dobro, i zahvalan sam, ali od moje sedme godine, postao sam pun mr\xc5\xbenje prema svim ljudima op\xc4\x87enito. Samo zato \xc5\xa1to izgleda tako lako za ljude da se sla\xc5\xbeu i da imaju empatije. Empatija! Samo zato \xc5\xa1to volim i \xc5\xbeao mi je ljudi previ\xc5\xa1e, pretpostavljam. Hvala vam svima iz dubine mojeg goru\xc4\x87eg, mu\xc4\x8dnog stomaka za va\xc5\xa1a pisma i brigu za vrijeme posljednjih godina. Ja sam previ\xc5\xa1e \xc4\x8dudna, zlovoljna beba! Nemam vi\xc5\xa1e strasti, i zato zapamtite, bolje je izgorjeti neko izblijedjeti. Mir, ljubav, empatija. Kurt Cobain_NEWLINE_Frances i Courtney, bit \xc4\x87u na va\xc5\xa1em oltaru._NEWLINE_Molim te nastavi Courtney, za Frances._NEWLINE_Za njezin \xc5\xbeivot, koji \xc4\x87e biti toliko sretniji bez mene._NEWLINE_VOLIM VAS, VOLIM VAS!"\n_START_SECTION_\nPoslije Nirvane\n_START_PARAGRAPH_\nPreostala dva \xc4\x8dlana Krist Novoselic i Dave Grohl ostala su glazbeno aktivna. Dave Grohl je frontmen i gitarist grupe Foo Fighters s kojima je imao velike uspjehe u svijetu. Tako\xc4\x91er, Grohl je povremeno bubnjao sa mnogim sastavima, ali Foo Fightersi su mu sada glavni projekt._NEWLINE_Krist Novoselic je osnovao sastav Sweet 75 i zamijenio je basista u sastavu Flipper. Novoselic je postao i politi\xc4\x8dki aktivist. Osnovao je udrugu JAMPAC za podr\xc5\xa1ku glazbenih prava. Napisao je i knjigu "Of Grunge and Government: Let\'s Fix This Broken Democracy", koja govori o njegovim glazbenim iskustvima i politi\xc4\x8dkim pogledima.'